
  Forord


  Denne boken har et ambisiøst og konkret mål, nemlig at du som leser den skal bli enda bedre i stand til å planlegge, gjennomføre og vurdere dine egne norsktimer. Du som studerer norskdidaktikk er sannsynligvis mer enn gjennomsnittlig opptatt av både undervisning og norskfaget. Norskdidaktikken belyser hva, hvorfor og hvordan vi kan undervise i norsk. En god norsklærer tar kloke didaktiske valg og skaper norsktimer som gjør faget relevant og tilgjengelig for elevene sine. Det er slike gode, men ofte vanskelige valg denne boken handler om.


  Målet med all didaktikk er at undervisningen blir enda bedre neste gang (Bakken, 2023). Da trenger vi å bruke tid på fagspesifikk fordypning i de bærende tankene om selve undervisningskunsten i faget. Det er ikke nok at du selv har høy fagkompetanse og behersker både nynorsk og bokmål godt når du skal planlegge timer som motiverer elevene dine til å lese og skrive på sidemål. Det er heller ikke gitt at dine erfaringer med å tolke avanserte litterære verk gjør deg i stand til å hjelpe barn og unge med å lese og forstå krevende tekster de ikke engang har oppsøkt selv. På samme måte vil ikke generell kompetanse i pedagogikk være tilstrekkelig til å kunne lede gode norskfaglige helklassesamtaler der motstridende tolkninger legges frem, eller overleve den beryktede vurderingsbyrden i det eneste skolefaget med tre ulike karakterer. Ikke slik å forstå at generell pedagogikk og solid fagkunnskap ikke er viktig; det er selvsagt helt essensielt. Men du som skal undervise i norsk, trenger også noe mer: Du trenger høy norskdidaktisk innsikt og klokskap.


  Laila Aase (2019) forklarer norskdidaktikkens betydning ved å vise til hva som fantes før fagdidaktikerne inntok lærerutdanningen. Da var det fagmetodikk som gjaldt; studentene fikk lære undervisningsmetoder. Det dreide seg altså om norskfagets hvordan. Med fagdidaktikken kom interessen for fagets innhold og grenser, og fagets legitimering i skolen ble for alvor satt på dagsordenen. Som Aase (s. 16) forklarer, var fagdidaktikken «noe mer og noe annet, ikke minst mer problematiserende og undersøkende». En utvidelse fra et metodisk perspektiv til fagets innhold (hva) og legitimeringer (hvorfor), gir helt andre muligheter til å diskutere disse forholdene i sammenheng med hverandre. I dag er det ukontroversielt å snakke om fagets hva, hvordan og hvorfor som likeverdige spørsmål som i stor grad griper inn i hverandre.


  Fagdidaktikken bygger bro mellom vitenskapsfaget (for eksempel matematikk, nordisk eller historie) og klasserommet. Det er ikke slik at vitenskapsfag og didaktikk er det samme, eller at vitenskapsfagets og skolefagets faglighet er den samme. Jonas Bakken (2023, s. 25) forklarer at fagdidaktikken er avgjørende når lærere skal skape innholdet i faget, fordi den


  formidler forsknings- og erfaringsbasert kunnskap om hvordan undervisningen i skolefaget foregår, hvor godt ulike metoder fungerer for ulike formål, samt grunnlag for å vurdere og reflektere over undervisningen.


  Denne boken prøver å bidra med innsikt i hva som kjennetegner gjennomføringen av norsktimer i dagens skole, og å vise deg hva norskfaget kan være. Med utgangspunkt i didaktikkens tre bærende spørsmål – hva, hvorfor og hvordan – skal vi i bokens tre deler nærme oss innholdet i norskfaget, hva som er fagets egenart og kjerne, og hvordan du selv best kan planlegge og gjennomføre så gode norsktimer som mulig.


  All fagdidaktikk er normativ. Den sier noe om hva slags fag vi vil og bør ha, og hva slags fag vi kanskje ikke vil ha. Derfor skal vi også komme inn på vanlige dilemmaer som kan oppstå når du skal planlegge og gjennomføre timer i norsk. Er det for eksempel slik at det å gi elevene modelltekster når de skal skrive, gir dem mindre rom for å være kreative? Bør vi velge tekster elevene selv har lyst til å lese, eller er det viktigere at tekstene har litterære kvaliteter som har høy anseelse i kulturen vår?


  Denne boken er skrevet for deg som skal undervise på mellomtrinnet, ungdomsskolen eller i videregående skole. Den har tre deler: Del 1 handler om norskfagets hva, altså fagets innhold (kapittel 1), hva slags fag norskfaget er og har vært (kapittel 2), samt hva slags tekster vi møter i faget (kapittel 3). Del 2 dreier seg om norskfagets hvorfor. Her går vi dypere inn i hovedbegrunnelsene for faget norsk, og fagets ulike bestanddeler (kapittel 4). Del 3 tar tak i hvordan norskfaget kan se ut i klasserommet, og hva vi vet om leseopplæring (kapittel 5), skriveopplæring (kapittel 6) og muntlighetsopplæring (kapittel 7) i norsk. I bokens siste kapittel (8) ser vi på noen av de mest kjente utfordringene eller snubletrådene i norskfaget.


  Jeg vil gjerne avslutte dette forordet med å takke. Først vil jeg takke min utrolig dyktige redaktør May Helene Solberg for godt samarbeid, entusiasme for norskfaget og mange gode innspill på denne teksten. Jonas Bakken, jeg setter enorm pris på din norskdidaktiske innsikt og er veldig takknemlig for at du har delt raust av den i alle dine kommentarer til hele boken. Du har både heiet og utfordret, akkurat slik en god norsklærer skal. En annen stor takk går til Gøril Brataas, som har bidratt med boblende norskfaglig engasjement og gode innspill til flere av kapitlene. Jeg er også svært takknemlig for alle oppmuntrende kommentarer, tips, råd og innspill jeg har fått fra LNUs bokredaksjon og fra Kristin Eliassen. Boken hadde ikke blitt den samme uten dere. Sist, men på ingen måte minst, vil jeg takke hele norskseksjonen ved Institutt for lærerutdanning og skoleforskning, UiO – dere er en fryd å jobbe sammen med.


  God lesing, og lykke til med verdens viktigste jobb.


  Torshov, januar 2025


  Marte Blikstad-Balas

  1


  Inn i norskfaget


  Jeg synes det beste med å være norsklærer er hvor fleksibelt og omfattende faget er. Jeg digger friheten norskfaget gir meg til å variere undervisningen, teste ut masse ulike didaktiske metoder, og å sette mitt personlige preg på faget, blant annet gjennom temaene vi fordyper oss i, og tekstene jeg plukker ut. Siden man tilbringer såpass mange timer med elevene hver uke, både i klasserommet og gjennom vurderingsarbeidet, får man også mulighet til å bli ordentlig godt kjent med dem og bygge relasjoner. Jeg har ennå til gode å kjede meg en dag på jobben!


  — Christian Døvle, norsklærer


  Det beste med å være norsklærer er at du får tidenes mest interessante lesesirkel! Å lese tekster med 30 ungdommer gir deg samtaler du aldri glemmer, og som både DU og ungdommene vokser på. Å være lærer er å velge å bety noe (og gjerne mye!) for andre mennesker. Det er krevende, men aldri meningsløst eller kjedelig.


  — Jorunn Øveland Nyhus, norsklærer


  Hvis du leser denne boken, er det stor sannsynlighet for at du enten er eller skal bli norsklærer. Gratulerer med et godt valg! Å være norsklærer er en av de aller viktigste, morsomste, mest krevende og mest givende jobbene som finnes der ute. Alle vet nok at det er krevende å være sentralbanksjef, trener for et landslag i fotball eller leder for den norske Nobelkomiteen. Men det er ingenting sammenlignet med å være norsklærer! Som norsklærer skal du lede unge mennesker inn i tekstenes verden, du skal lære dem å skrive på nynorsk og bokmål, og du skal gi dem de verktøyene de trenger for å ta ordet og si hva de mener i en forsamling. Du skal vise dem hva vi egentlig gjør når vi «leser mellom linjene» og tolker alt fra korte innlegg på sosiale medier til romaner. Norskfaget skal både utdanne og danne elevene.


  Jeg har snakket med mange norsklærere på ulike trinn for å finne ut hva de liker aller best med jobben. Noen av dem er relativt nye lærere, andre er såkalte gamle travere. Svarene er ganske samstemte. Du har jo allerede valgt å fordype deg i norskfaget, så dette er ment som en inspirerende bekreftelse på at du har tatt et godt valg. Her er fire grunner til at jobben som norsklærer kan være verdens beste.


  Påvirker – av det beste slaget


  Påvirker er det norske ordet for det mange nordmenn (og til og med noen aviser) velger å kalle «influenser». Alle snakker om påvirkerne i sosiale medier, de som viser frem ulike produkter du kan kjøpe, hvordan du kan trene, danse, sminke deg eller hvordan du lager smoothies. Men de ekte påvirkerne er ikke på TikTok, Instagram eller andre digitale kanaler. De er i klasserommet. Hver dag påvirker de unge mennesker slik ingen andre kan. Vi vet at lærere kan endre elevenes liv. Vi vet at en god lærer kan være en svært viktig person både for vanskeligstilte barn og skoletrøtte ungdommer. Det er derfor ikke uvanlig å omtale læreryrket som et nobelt yrke.


  De lærerne som er aller mest sammen med elevene, er gjerne norsklærerne. Som norsklærer får du komme tett på unge mennesker i formative år der de suger til seg inntrykk. Gjennom norsktimene dine kan du påvirke hvordan de forstår verden rundt seg, og kanskje også hvordan de forstår seg selv. Og du har enorm frihet til å avgjøre hva de skal lese, skrive og snakke om: Hva mener du at barn må få lese? Hva mener du alle åttendeklassinger bør vite om kjærlighetssorg? Hvilke ting skulle du ønske at noen hadde fortalt deg da du var barn eller ungdom? Hvilke tekster mener du det er litt flaut å ikke kjenne til som voksen? Som norsklærer bestemmer du hvilke tekster elevene skal møte og gå i dialog med, og du har et arsenal av strålende forfattere på laget ditt. Du kan trekke frem Astrid Lindgren, Jon Fosse og Franz Kafka når det trengs, du kan trekke frem Barack Obama, Ella Marie Hætta Isaksen og Banksy når dét trengs. Den muligheten er det ikke mange andre som har.


  Lesesirkel midt i arbeidstiden


  Tenk om du kunne brukt arbeidsdagen til å sitte i ring sammen med andre mennesker og diskutere hva som kommer til å skje videre i en fortelling, eller hva vi tenker om at hovedpersonen i en novelle later til å ha et vaklende forhold til sannhet? Vel, det kan du! Selv om det snakkes mye om at elevenes leseferdigheter og leseengasjement er dalende, finnes det gode muligheter for å skape engasjement rundt lesing i klassen. Det kan riktignok være krevende og forutsetter god planlegging, men det er fullt mulig å få til gode samtaler med elevene om ulike typer tekster (det kommer vi tilbake til i del 3 av denne boken). Når elevene lar seg engasjere og rive med, kan det være helt magisk, og dette er noe du som norsklærer kan legge til rette for. I mange klasserom jeg har besøkt som forsker, har jeg sett elever på ulike trinn dele sine innerste tanker med hverandre. Jeg har sett unge gutter med altfor mye gelé i luggen snakke foran hele klassen om hvordan de identifiserer seg med hovedpersonen i en novelle. Flere lærere forteller med stjerner i øyene om de gangene elevene virkelig har latt seg engasjere av en litterær samtale og stolt røper at de har fortsatt å lese samme forfatter hjemme.


  Elevenes skaperglede


  I læreplanen vi har nå – Læreplanen for Kunnskapsløftet 2020 (heretter LK20) – blir elevene lovet at skaperglede og utforskertrang skal prege opplæringen. Dette løftet har norskfaget enorme muligheter til å innfri. Jeg deler Ingrid Ertzeid og Anne Løvlands (2023) oppfatning om at skolen ofte ikke utnytter «det potensial som finnes i tekstskapings­aktiviteter fordi det oppleves som for tidkrevende». Det å skape tekster er en helt sentral del av norskfaget, enten det er snakk om et leserinnlegg, en politisk appell, et skuespill, et meme, en podkast eller et retro radioteater. Og det kan være innmari gøy. Selv om mange norsklærere er bekymret for den totale mengden elevarbeider de må respondere på, er det også mange som trekker frem hvor inspirerende det kan være å se hva elevene skaper – hva de får til, og hvor kreative de kan være, der lærerne opplever at mye av det de har snakket om i flere år, faktisk når frem.


  Det er mange norsklærere der ute som lar elevene jobbe aktivt med å skape nye tekster innenfor en rekke ulike sjangre. Jeg har for eksempel sett elever på ungdomstrinnet i rollene som henholdsvis Knud Knudsen og Ivar Aasen krangle i sosiale medier, med faglige argumenter. Det kan jo virke som en slags tulleoppgave for et utrent øye, men dette er et norskfaglig kinderegg: De får utvikle retoriske ferdigheter, lage sammensatte tekster og lære om den norske språkstriden i én og samme oppgave.


  Jeg har også sett elever i videregående skole skrive oppgaver lange som en mastergrad om temaer de er interessert i. For eksempel har jeg lest analyser av handlingsforløpet i Zelda-spill, symbolbruk i Harry Hole-bøkene til Jo Nesbø, og billedbruken til kjente klesmerker i sosiale medier. Og dette er bare noen eksempler. Det hadde gått an å skrive mange bøker om alt det skapende arbeidet det er plass til i norskfaget. Du kan glede deg til alle elevtekstene og elevarbeidene du har i vente. Ikke alle er like revolusjonerende, men noen av dem kommer til å blåse deg av banen.


  Å bidra til elevenes utvikling som medborgere


  Alle skolefagene er viktige og bidrar til å utvikle elevene som medborgere. Likevel er det noe særegent med måten norskfaget aktivt gjør elevene til deltakere i tekstsamfunnet. Av og til skrives det om alle de «unyttige» sidene ved faget. Hvem trenger egentlig diktanalyse, sidemål og faktakunnskap om sagalitteraturen? Jeg vil gjerne snu det helt på hodet: Norskfaget er kanskje det faget der elevene åpenbart har mest nytte av det vi driver med i timene! Vi vet at elevene skal lese andres tekster hele livet, gjerne mer kritisk enn når de surfer på telefonen. De skal produsere tekster, uansett hvilke jobber de vil inn i. Samfunnet har aldri vært så tekstbasert som nå. Uansett hva elevene velger å gjøre etter at de er ferdige med det trettenårige skoleløpet, vet vi at de kommer til å trenge mange av ferdighetene de har utviklet sammen med norsklærerne sine. Og da tenker jeg ikke bare på konkrete, grunnleggende ting som å skrive en jobbsøknad eller lese en litt avansert tabell; jeg tenker også på alle de dannende, langsiktige sidene ved faget: å kunne tolke noe, å kunne lese tvetydige tekster, å lese kritisk, å skrive frem egne meninger og påstander, å leve seg inn i andre menneskers liv og å kunne sette seg inn i andres perspektiv. Hva så med diktanalysen, som ofte beskrives som norskfagets mest nytteløse pliktøvelse? Her vil jeg trekke frem en kronikk av Knut Nærum (2014), hvor han slår fast at selv om diktanalyse ikke er direkte relevant for utøvelsen av alle fremtidige yrker, er det «en god ting å kunne for en borger».


  Hva kreves?


  På mange måter handler hele denne boken om hva som trengs for å bli en god norsklærer. Men jeg kan si allerede her at de tre viktigste tingene du kan starte med, er å lære deg faget godt, øve på å undervise i norsk, og reflektere over de mange sidene ved faget.


  Å kunne faget godt er en helt grunnleggende forutsetning for å kunne være en god norsklærer. Det betyr ikke at du selv må ha elsket alle norsktimene som elev, eller at du bruker all din fritid på å lese bøker. Det handler mer om at du gjør alt du kan for å mestre de ulike delene av faget godt. Hvis du for eksempel sliter med å holde styr på grammatiske termer, er det viktig å faktisk bruke tid på å lære det. Da slipper du å måtte si ting som «Det skurrer litt i den setningen der» til en elev fordi du ikke har fagspråket du trenger for å forklare hvorfor. De fleste av oss liker noen deler av faget ekstra godt, og det er helt uproblematisk. Utfordringen oppstår hvis det er deler av faget du rett og slett ikke behersker godt nok, det være seg forskjellene på bokmål og nynorsk, hva økokritikk er, eller hvordan du går frem for å analysere sakprosa. Du må ikke alltid kunne svare på absolutt alt elevene lurer på (det kan ingen av oss), men du må kunne hjelpe dem med å utvikle kompetanse innenfor alle deler av faget – også de du kan dårligst selv. Så uansett hvor flink du er i norsk og hvor mye du liker faget, kan det være lurt å innimellom tenke over hvilke deler av faget du kan bli enda bedre i. Det finnes masse spennende didaktisk litteratur om alle deler av norskfaget, og du vil bli kjent med mye av didaktikken i lærerutdanningen. Du finner også hjelp og inspirasjon i fagtidsskriftet Norsklæreren og i Landslaget for norskundervisnings (LNU) bokklubb.


  I praksis øver du deg på å være norsklærer når du underviser, og derfor er praksis en helt uvurderlig del av utdanningen din. Men du øver også på campus hver gang dere lager oppgaver til elever, ser på elevtekster, diskuterer hvordan en kan legge opp et tema, og på andre måter planlegger eller vurderer deler av en undervisning. Mange tenker kanskje at praksis for en lærerstudent er selve gjennomføringen av undervisning – det som skjer der og da ute på en skole. Men det er mye som skjer før og etter selve timen. Du må øve på å planlegge undervisning, velge innganger og hvordan du starter opp en time, velge tekster du vil lese sammen med elevene, formulere gode spørsmål dere kan jobbe med sammen, finne ut hvordan du kan skape skriveglede, og så videre. Du øver også på å være norsklærer når du diskuterer fag med medstudenter og forelesere, og når du observerer andres undervisning. Så øvingen på å tenke som en norsklærer, planlegge som en norsklærer og undervise som en norsklærer er et pågående prosjekt.


  Et av de viktigste verktøyene du har som norsklærer, er å reflektere over dine didaktiske valg. Dette kan være umiddelbare tanker som at en bestemt tekst engasjerte elevene veldig, og at du må prøve å finne ut hvorfor. Det kan også være mer systematiske forsøk sammen med kollegaer, for eksempel for å få flere elever til å dele tolkningene sine muntlig i timen. Det å reflektere godt er ikke noe som «bare skjer» helt av seg selv, det krever trening og bevissthet (Jenset & Klette, 2023). For at disse refleksjonene skal bli noe mer enn umiddelbare erfaringer, kan det være lurt å prøve å koble det du ser og opplever, enten det er i klasserommet eller når du vurderer elevarbeider, med alt du etter hvert vet om norskfaget. Hvordan har andre lærere tatt i bruk samisk litteratur? Er dine elevers utfordringer med å skrive fortellinger typiske? Kan det være at en av dine elever har udiagnostisert dysleksi? Når du skal besvare slike spørsmål, er det lurt å både snakke med medstudenter og kollegaer, og se til den norskdidaktiske litteraturen – hvor du for eksempel kan lese mye relevant om hvordan vi kan inkludere samisk litteratur på gode måter i tråd med gjeldende læreplan (Johansen & Sollid, 2023), hvordan vi best kan støtte elevenes skriving (se for eksempel Iversen & Otnes, 2021; Matre mfl., 2021), og hvordan vi kan gå frem om vi mistenker at en elev har dysleksi (Aas, 2021).


  
    Praktiske tips til deg som er ny student i norskdidaktikken


    1. Snakk med medstudentene dine om hvorfor dere har valgt å studere nettopp norskdidaktikk. Hvilke deler av norskfaget er dere mest opptatt av? Hva tror dere blir det beste med å undervise i norsk?


    2. Snakk med andre mennesker rundt deg om skolefaget norsk (gjerne noen som ikke studerer norskdidaktikk). Hva forbinder de med faget? Er det deler av faget som stadig trekkes frem som ekstra viktig eller lite viktig?


    3. Les tekster i studiet grundig! Sett av tid til å lese på bestemte tider, slå av telefonen din og ta gode notater underveis. Lesing er en aktiv prosess der hjernen må være fullt påkoblet.


    4. Noen pensumtekster på studiet kommer til å kreve mye av deg. Ikke gi opp selv om noe er krevende. Prøv å finne ut hvorfor teksten er viktig nok til å bli satt opp som pensum i sterk konkurranse med andre tekster om samme tema. Hva tror du foreleserne og seminarlederne dine mener at teksten bidrar med? Hva er det meningen at du skal få ut av den?


    5. Slå opp ord og begreper du ikke er kjent med fra før. Selv om norskdidaktikken er et relativt ungt fagfelt, vil du møte fagspråk du kanskje ikke har vært borti før. Er du i tvil, så slå opp, snakk med en medstudent eller spør en av foreleserne dine.


    6. Les alt du kommer over av tekster du tror du kan bruke som lærer i en norsktime. En av norsklærernes viktigste jobber er å ha en viss oversikt over hva som finnes av tekster der ute, og å vurdere kritisk hvilke som kan være egnet til å lese i et klasserom. Dette kommer vi tilbake til i kapittel 3, men du kan gjerne allerede nå begynne å samle på tekster du tror du vil ha bruk for i klasserommet. For mange norsklærere er dette et givende og livslangt prosjekt.

